CELEX: 32019D0970
Language: fi
Date: 2019-02-22 00:00:00
Title: Komission delegoitu päätös (EU) 2019/970, annettu 22 päivänä helmikuuta 2019, välineestä, jonka avulla hakijat voivat tarkistaa hakemustensa tilan sekä matkustuslupiensa voimassaolon keston ja tilan Euroopan parlamentin ja neuvoston asetuksen (EU) 2018/1240 31 artiklan nojalla (ETA:n kannalta merkityksellinen teksti.)

13.6.2019   
               
               
                  FI
               
               
                  Euroopan unionin virallinen lehti
               
               
                  L 156/15
               
            
         KOMISSION DELEGOITU PÄÄTÖS (EU) 2019/970,
         annettu 22 päivänä helmikuuta 2019,
         välineestä, jonka avulla hakijat voivat tarkistaa hakemustensa tilan sekä matkustuslupiensa voimassaolon keston ja tilan Euroopan parlamentin ja neuvoston asetuksen (EU) 2018/1240 31 artiklan nojalla
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan matkustustieto- ja -lupajärjestelmän (ETIAS) perustamisesta ja asetusten (EU) N:o 1077/2011, (EU) N:o 515/2014, (EU) 2016/399, (EU) 2016/1624 ja (EU) 2017/2226 muuttamisesta 12 päivänä syyskuuta 2018 annetun Euroopan parlamentin ja neuvoston asetuksen (EU) 2018/1240 (1) ja erityisesti sen 31 artiklan,
         sekä katsoo seuraavaa:
         
                     (1)
                  
                  
                     Asetuksella (EU) 2018/1240 perustettu Euroopan matkustustieto- ja -lupajärjestelmä (ETIAS) on tarkoitettu niitä kolmansien maiden kansalaisia varten, jotka on vapautettu vaatimuksesta, jonka mukaan heillä on oltava viisumi ulkorajojen ylittämistä varten. Asetuksessa vahvistettiin edellytykset ja menettelyt matkustusluvan myöntämistä tai epäämistä varten.
                  
               
                     (2)
                  
                  
                     ETIAS-matkustusluvan hakijoiden ja matkustusluvan haltijoiden sekä henkilöiden, joiden ETIAS-matkustuslupa on evätty, kumottu tai mitätöity tai joiden ETIAS-matkustusluvan voimassaolo on päättynyt ja jotka ovat antaneet suostumuksensa tietojensa säilyttämiseen asetuksen (EU) 2018/1240 54 artiklan 2 kohdan mukaisesti, jäljempänä ’hakija’, olisi voitava tarkistaa hakemuksensa tila ja matkustuslupansa voimassaoloaika ja tila.
                  
               
                     (3)
                  
                  
                     Tässä päätöksessä olisi vahvistettava edellytykset sille, miten hakijat voivat tarkistaa hakemuksensa tilan sekä matkustuslupansa voimassaoloajan ja tilan erityistä välinettä käyttäen.
                  
               
                     (4)
                  
                  
                     Tarkastusvälineen olisi oltava saatavilla erityisen julkisen verkkosivuston, mobiililaitteille tarkoitetun sovelluksen ja suojatun linkin kautta. Linkki tarkastusvälineeseen olisi lähetettävä hakijan sähköpostiosoitteeseen samalla kun hakija saa vahvistuksen siitä, että hakemuksen toimittaminen on onnistunut, tai ilmoituksen matkustusluvan myöntämisestä, kumoamisesta tai mitätöimisestä asetuksen (EU) 2018/1240 19 artiklan 5 kohdan, 38 artiklan 1 kohdan a alakohdan, 42 artiklan a alakohdan tai 44 artiklan 6 kohdan a alakohdan mukaisesti.
                  
               
                     (5)
                  
                  
                     Tarkastusvälineessä olisi voitava vahvistaa hakijan henkilöllisyys. Tätä varten on vahvistettava todentamista koskevat vaatimukset tarkastusvälineeseen pääsyä varten. Hakijoiden olisi annettava tietoja todentamista varten. Lisäksi on vahvistettava tarkastusvälineen tulosteet, joiden avulla hakija voi tarkistaa hakemuksensa tilan ja matkustuslupansa voimassaoloajan ja tilan.
                  
               
                     (6)
                  
                  
                     Olisi määriteltävä myös tarkastusvälineen ja ETIAS-keskusjärjestelmän väliset viestintäkanavat. Lisäksi olisi vahvistettava viestimuoto, standardit ja protokollat sekä turvallisuusvaatimukset.
                  
               
                     (7)
                  
                  
                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistunut Euroopan parlamentin ja neuvoston asetuksen (EU) N:o 2017/2226 (2) hyväksymiseen, asetus ei sido Tanskaa eikä sitä sovelleta Tanskaan. Koska asetuksella (EU) 2018/1240 kehitetään Schengenin säännöstöä, Tanska ilmoitti kuitenkin mainitun pöytäkirjan 4 artiklan mukaisesti 21 päivänä joulukuuta 2018 päätöksestään saattaa asetus (EU) 2018/1240 osaksi kansallista lainsäädäntöään.
                  
               
                     (8)
                  
                  
                     Tällä päätöksellä kehitetään niitä Schengenin säännöstön määräyksiä, joihin Yhdistynyt kuningaskunta ei osallistu neuvoston päätöksen 2000/365/EY (3) mukaisesti. Yhdistynyt kuningaskunta ei sen vuoksi osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.
                  
               
                     (9)
                  
                  
                     Tällä päätöksellä kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY (4) mukaisesti. Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin.
                  
               
                     (10)
                  
                  
                     Islannin ja Norjan osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen (5) ja jotka kuuluvat neuvoston päätöksen 1999/437/EY (6) 1 artiklan A kohdassa tarkoitettuun alaan.
                  
               
                     (11)
                  
                  
                     Sveitsin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (7) ja jotka kuuluvat päätöksen 1999/437/EY 1 artiklan A kohdassa, luettuna yhdessä neuvoston päätöksen 2008/146/EY (8) 3 artiklan kanssa, tarkoitettuun alaan.
                  
               
                     (12)
                  
                  
                     Liechtensteinin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (9) ja jotka kuuluvat päätöksen 1999/437/EY 1 artiklan A kohdassa, luettuna yhdessä neuvoston päätöksen 2011/350/EU (10) 3 artiklan kanssa, tarkoitettuun alaan.
                  
               
                     (13)
                  
                  
                     Euroopan tietosuojavaltuutettua kuultiin 28 päivänä tammikuuta 2019, ja hän antoi lausunnon 8 päivänä helmikuuta 2019,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Pääsy tarkastusvälineeseen
            
               1.   ETIAS-matkustusluvan hakijoilla ja matkustusluvan haltijoilla sekä henkilöillä, joiden ETIAS-matkustuslupa on evätty, kumottu tai mitätöity tai joiden ETIAS-matkustusluvan voimassaolo on päättynyt ja jotka ovat antaneet suostumuksensa tietojensa säilyttämiseen asetuksen (EU) 2018/1240 54 artiklan 2 kohdan mukaisesti, jäljempänä ’hakija’, olisi oltava pääsy tarkastusvälineeseen.
            
            
               2.   Tarkastusvälineen on oltava saatavilla
               
                           a)
                        
                        
                           erityisen julkisen verkkosivuston kautta;
                        
                     
                           b)
                        
                        
                           asetuksen (EU) 2018/1240 16 artiklassa tarkoitetun mobiililaitteille tarkoitetun sovelluksen kautta;
                        
                     
                           c)
                        
                        
                           asetuksen (EU) 2018/1240 6 artiklan 2 kohdan f alakohdassa tarkoitetun, ETIAS-sähköpostipalvelun välityksellä toimitettavan linkin kautta. Linkki on lähetettävä samalla kun hakija saa vahvistuksen siitä, että hakemuksen toimittaminen on onnistunut, tai ilmoituksen matkustusluvan myöntämisestä, kumoamisesta tai mitätöimisestä asetuksen (EU) 2018/1240 19 artiklan 5 kohdan, 38 artiklan 1 kohdan a alakohdan, 42 artiklan a alakohdan tai 44 artiklan 6 kohdan a alakohdan mukaisesti.
                        
                     
         
         
            2 artikla
            Kaksivaiheinen todentaminen tarkastusvälineeseen pääsyä varten
            
               1.   Tarkastusvälineeseen pääsyä varten on käytettävä kaksivaiheista tunnistusta.
            
            
               2.   Ensimmäistä todentamisvaihetta varten syötetään seuraavat tiedot:
               
                           a)
                        
                        
                           matkustusasiakirjan numero;
                        
                     
                           b)
                        
                        
                           matkustusasiakirjan myöntämismaa, joka valitaan valmiista luettelosta;
                        
                     
                           c)
                        
                        
                           sähköpostiosoite.
                        
                     
            
               3.   Hakijan antamien tietojen on oltava samat kuin ne, jotka hän on antanut hakemuksessaan.
            
            
               4.   Toista todentamisvaihetta varten tarkastusvälineeseen syötetään yksilöllinen tunnus todentamisen vahvistamista varten.
            
            
               5.   Kun 2 kohdassa tarkoitetut tiedot on annettu, järjestelmä luo automaattisesti yksilöllisen tunnuksen ja lähettää sen hakijalle asetuksen (EU) 2018/1240 6 artiklan 2 kohdan f alakohdassa tarkoitetun sähköpostipalvelun kautta.
            
            
               6.   Yksilöllinen tunnus on voimassa vain lyhyen ajan. Uuden yksilöllisen tunnuksen lähettäminen mitätöi samalle hakijalle aiemmin lähetetyt yksilölliset tunnukset.
            
            
               7.   Yksilöllinen tunnus lähetetään aiemmin toimitetussa hakemuksessa mainittuun sähköpostiosoitteeseen.
            
            
               8.   Yksilöllistä tunnusta voidaan käyttää vain kerran.
            
         
         
            3 artikla
            Tulosteet tarkastusvälineestä
            
               1.   Välineeseen pääsyn edellyttämän todentamisen jälkeen hakijan on voitava nähdä matkustusasiakirjansa numeroon liittyvien hakemusten tai matkustuslupien tila.
            
            
               2.   Tarkastusvälineen on ilmoitettava jokaisen matkustusasiakirjan numeroon liittyvän hakemuksen tai matkustusluvan osalta jokin seuraavista tilaa koskevista maininnoista:
               
                           a)
                        
                        
                           ”toimitettu”;
                        
                     
                           b)
                        
                        
                           ”voimassa”;
                        
                     
                           c)
                        
                        
                           ”evätty”;
                        
                     
                           d)
                        
                        
                           ”mitätöity”;
                        
                     
                           e)
                        
                        
                           ”kumottu”;
                        
                     
                           f)
                        
                        
                           ”voimassaolo päättynyt”.
                        
                     
            
               3.   Kaikkien voimassa olevien matkustuslupien osalta tarkastusvälineen on ilmoitettava viimeinen voimassaolopäivä.
            
            
               4.   Jos matkustusluvan alueellista voimassaoloa on rajoitettu, hakijalle on ilmoitettava, missä jäsenvaltio(i)ssa matkustuslupa on voimassa. Tämä tieto on esitettävä näkyvässä kohdassa tarkastusvälineessä.
            
            
               5.   Tarkastusvälineessä on oltava vastuuvapauslauseke, jossa todetaan, että voimassa oleva matkustuslupa ei anna automaattista oikeutta maahantuloon tai oleskeluun, kuten asetuksen (EU) 2018/1240 36 artiklan 6 kohdassa täsmennetään. Vastuuvapauslausekkeessa on myös kehotettava hakijoita tutustumaan asetuksen (EU) 2017/2226 13 artiklassa tarkoitettuun rajanylitystietojärjestelmän (EES) verkkopalveluun, johon on annettava selkeät yhteystiedot, jotta he voivat saada lisätietoa jäljellä olevan sallitun oleskeluoikeuden kestosta.
            
         
         
            4 artikla
            Tietojen poimintaa koskevat vaatimukset
            
               1.   Tarkastusvälineessä on käytettävä erillistä, ainoastaan luettavissa olevaa tietokantaa, joka päivitetään muutaman minuutin kuluessa yksisuuntaisella sisältöhaulla pienimmästä osajoukosta ETIAS-järjestelmään tallennettuja tietoja, jotka tarvitaan tämän päätöksen 2 ja 3 artiklan säännösten täytäntöönpanoa varten.
            
            
               2.   eu-LISA vastaa tarkastusvälineen turvallisuudesta, sen sisältämien henkilötietojen suojasta sekä prosessista, jota käyttäen henkilötietoja haetaan ja siirretään erityiseen, ainoastaan luettavissa olevaan tietokantaan.
            
         
         
            5 artikla
            Viestien muoto, standardit ja protokollat
            Käytettävä viestimuoto ja protokollat on esitettävä asetuksen (EU) 2018/1240 73 artiklan 3 kohdassa tarkoitetuissa teknisissä eritelmissä.
         
         
            6 artikla
            Erityiset turvallisuusnäkökohdat
            
               1.   Tarkastusväline on suunniteltava ja toteutettava niin, että voidaan varmistaa käsiteltävien tietojen luottamuksellisuus, eheys ja saatavuus sekä toimintojen kiistämättömyys. Sen teknisen ja organisatorisen toteutuksen on täytettävä vaatimukset, jotka asetetaan asetuksen (EU) 2018/1240 59 artiklan 3 kohdassa tarkoitetussa ETIAS-järjestelmän turvallisuussuunnitelmassa sekä asetuksen (EU) 2018/1240 16 artiklan 10 kohdassa tarkoitetuissa julkiseen verkkosivustoon ja mobiililaitteille tarkoitettuun sovellukseen sovellettavissa tietosuojaa ja tietoturvallisuutta koskevissa yksityiskohtaisissa säännöissä.
            
            
               2.   Tarkastusväline on suunniteltava niin, että voidaan estää sen luvaton käyttö. Tätä varten on rajoitettava yrityksiä päästä tarkastusvälineeseen useamman kerran saman matkustusasiakirjan tai yksilöllisen tunnuksen avulla. Lisäksi väline on voitava suojata muilta kuin ihmiskäyttäjiltä.
            
            
               3.   Tarkastusvälineessä on myös oltava aikakatkaisutoiminto, joka sulkee sen, jos sitä ei käytetä muutamaan minuuttiin.
            
            
               4.   Käsiteltävien tietojen luottamuksellisuutta, eheyttä ja saatavuutta koskevat tarkemmat yksityiskohdat on täsmennettävä asetuksen (EU) 2018/1240 73 artiklan 3 kohdassa tarkoitetuissa teknisissä eritelmissä.
            
         
         
            7 artikla
            Lokit
            
               1.   Tarkastusvälineessä on pidettävä toimintolokeja, joihin tallennetaan
               
                           a)
                        
                        
                           todentamisessa käytetyt tiedot, mukaan lukien se, onnistuiko todentaminen vai ei;
                        
                     
                           b)
                        
                        
                           järjestelmään kirjautumisen päivämäärä ja kellonaika.
                        
                     
            
               2.   Välineen toimintolokit on kopioitava keskusjärjestelmään. Niitä saa säilyttää enintään yhden vuoden ajan sen jälkeen kun hakemustiedoston säilyttämisaika on päättynyt, paitsi jos niitä tarvitaan jo aloitetuissa valvontamenettelyissä. Sen jälkeen ne on poistettava automaattisesti.
               Tällaisia lokeja saa käyttää ainoastaan asetuksen (EU) 2018/1240 69 artiklan 4 kohdassa mainittuja tarkoituksia varten.
            
         
         
            8 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 22 päivänä helmikuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 236, 19.9.2018, s. 1.
         
            (2)  Euroopan parlamentin ja neuvoston asetus (EU) 2017/2226, annettu 30 päivänä marraskuuta 2017, rajanylitystietojärjestelmän (EES) perustamisesta jäsenvaltioiden ulkorajat ylittävien kolmansien maiden kansalaisten maahantuloa, maastalähtöä ja pääsyn epäämistä koskevien tietojen rekisteröimiseksi ja edellytysten määrittämisestä pääsylle EES:n tietoihin lainvalvontatarkoituksissa sekä Schengenin sopimuksen soveltamisesta tehdyn yleissopimuksen ja asetusten (EY) N:o 767/2008 ja (EU) N:o 1077/2011 muuttamisesta (EUVL L 327, 9.12.2017, s. 20).
         
            (3)  Neuvoston päätös 2000/365/EY, tehty 29 päivänä toukokuuta 2000, Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin (EYVL L 131, 1.6.2000, s. 43).
         
            (4)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).
         
            (5)  EYVL L 176, 10.7.1999, s. 36.
         
            (6)  Neuvoston päätös 1999/437/EY, tehty 17 päivänä toukokuuta 1999, tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä (EYVL L 176, 10.7.1999, s. 31).
         
            (7)  EUVL L 53, 27.2.2008, s. 52.
         
            (8)  Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).
         
            (9)  EUVL L 160, 18.6.2011, s. 21.
         
            (10)  Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).